**Latviešiem TOP10 vīru sacensībās Siguldā**

Svētdien, 26.janvārī, Siguldas Bobsleja un kamaniņu sporta trasē VIESSMANN Pasaules kausa 6.posma sacensībās vīriešiem uzvarēja Johanness Ludvigs no Vācijas, apsteidzot Romanu Repilovu no Krievijas un Dāvidu Gleiršeru no Austrijas. Starp Latvijas sportistiem Inārs Kivlenieks finišēja 7. vietā, Artūrs Dārznieks 8. vietā un Riks Kristens Rozītis 14.vietā. Otrajā braucienā piedzīvojot kritienu, Kristers Aparjods tomēr spēja sasniegt finišu 31. vietā.

Vīru sacensības Siguldā šodien pavadīja lietus un mitrs gaiss, kas krietni pasliktina ledus kvalitāti. A. Dārznieks pirmajā braucienā startēja ar 12. starta numuru un pēc sava finiša ieņēma līdera pozīciju, lai gan pieļāva nelielu kļūdu trases beigu daļā. Otrajā braucienā sportistam 21. rezultāts, kas summā neļāva ielauzties labāko trijniekā. I. Kivlenieks braucienos uzrādīja attiecīgi astoto un desmito labāko laiku, taču pēc finiša atzina, ka laikapstākļi šoreiz noteica godalgu sadalījumu: “ ***Aizvadīju divus ļoti labus braucienus. Pirmais bija perfekts, otrajā maza kļūdiņa. Varēja 11. virāžu tīrāk izbraukt, bet principā visu nobraucu ļoti labi. Cerēju finišā ieraudzīt vismaz trijnieku. Šādiem laikapstākļiem tehniku uztaisīt ir nereāli, ir tāda mazliet laimes spēle. Vismaz zinu, ka esmu labi nobraucis, kamanas iet labi un pirmajā braucienā bija personīgais rekords startā. Arvien vairāk esmu gatavs sezonas noslēdzošajiem startiem***.”

Visi Latvijas sportisti, izņemot Kristeru Aparjodu, startēs arī BMW Sprinta Pasaules kausa posmā vēlāk pēcpusdienā.

Rezultāti – vīrieši VIESSMANN Pasaules kausa 6.posms

1. J.Ludvigs (Vācija) 1:37,246

2. R.Repilovs (Krievija) +0,017s

3. D.Gleiršers (Austrija) +0,022s

..7. I.Kivlenieks (Latvija) +0,296s

..8. A.Dārznieks (Latvija) +0,347s

..14. R.K.Rozītis (Latvija) +0,514s

..31. K.Aparjods (Latvija) +22,450.